Другі абвінавачваемы Уладзіслаў Кавалёў заявіў, што ён не вінаваты ў злачынствах, якія яму інкрымінуюцца. Ён перакананы і ў невінаватасці Канавалава. “Я ўпэўнены, што Канавалаў не датычны да гэтых злачынстваў, — заявіў Уладзіслаў Кавалёў падчас спрэчак. Ён яшчэ раз нагадаў аб нестыкоўках у матэрыялах доказу, аб тым, што паказанні на папярэднім следстве даваў пад ціскам, і таму ён ад іх адмаўляецца. — Гэты ціск заключаўся ў пагрозах з боку органаў крымінальнага пераследу. Мае паказанні па гэтых эпізодах супярэчлівыя, бо ўсё, што я гаварыў, мне стала вядома ад аператыўнікаў ГУБАЗ і супрацоўнікаў следчага камітэта, якія паведамлялі мне, што я мушу гаварыць. Пагрозы мелі форму папярэджанняў быць асуджаным у якасці саўдзельніка, за што я атрымаў бы пакаранне ў выглядзе пажыццёвага зняволення ці смяротнай кары. У мяне не было выбару. “Мне сорамна перад сабой і Дзімам, што я аказаўся слабавольным і даў паказанні супраць яго, — дадаў Кавалёў. — Я таксама хачу звярнуцца да пацярпелых: калі я знаходжуся ў гэтай клетцы, гэта яшчэ не значыць, што я здзяйсняў злачынства.